- Selvom vi er landets nordligste skole, er halvdelen af vores elever faktisk ikke fra området nord for fjorden, siger Mogens Jensen, forstander på Horne Efterskole. Eleverne har i dag fået besked om, at hvis de tager hjem i weekenden, så er det for at pakke en taske til de næste fire ugers ophold på skolen, der ligger i en af de syv nordjyske kommuner, som er blevet lukket ned. Sådan lyder beskeden også fra Efterskoleforeningen, der opfordrer til, at eleverne enten bliver på skolen i fire uger eller tager hjem i perioden. Det skriver TV2. - Jeg tror, der er en forældrebekymring for nogle få elever på, hvordan de skal være inde i et hus med så mange mennesker i så lang tid ad gangen, siger han. Men derudover er forstanderen glad for, at de kan få lov til at fortsætte med at holde efterskolen åben. Ambitionen er at få alle elever og ansatte testet for coronavirus.
På Horne Efterskole bliver eleverne de kommende fire uger.